Ti ó kuichjina ti kia Pascua la chꞌin Jesús ó nohe kixin ó kjuixraká ti hora tsíto̱he chꞌan chjasintajni ndá sátsji̱chréhe̱ chꞌan Itꞌé chꞌan.
Jehe chꞌan la xráxín imá tjue̱he chꞌan ti sin kuènté chꞌan tjejó chjasintajni,
a̱ndá ijie a̱ntsí tsja̱ko̱xi̱n chꞌan kixin imá tjue̱he chꞌan ti jehe sin.
Ndá ti Jínahña tsíkꞌe̱tue̱hen a̱sén ti chꞌin Judas Iscariote,
xje̱en chꞌin Simón,
kixin sinchekji chꞌan ti chꞌin Jesús.
Chꞌin Jesús la ó nohe kixin kui̱xi̱n chꞌan ti itjen Díos la ko xíkjan chꞌan sátsji̱chréhe̱ chꞌan Díos ínaá.
La ko nohe chꞌan kixin Itꞌé chꞌan mé kjuajon kjuachaxin tsꞌe̱tue̱hen chꞌan kaín ti nkehe siín.
Ndá na̱xa̱ tjejónie sin,
ndá chꞌin Jesús kꞌuínkatjen chꞌan la kuakitsje chꞌan ti ika tꞌitsáte chꞌan la kuákja chꞌan ijnko ika xámáxin chojni ti ó tꞌónti,
la kꞌuinkatꞌóxin chꞌan.
Ndá kui̱ki̱a chꞌan ìnta̱ ijnko nkehe,
ndá kjuankíxin chꞌan kjuínchekꞌónti chꞌan to̱té nkojnko ti sin kꞌuájiko chꞌan,
la kjuínchexámáxin chꞌan ti ika kꞌuinkatꞌóxin chꞌan.
Ndá ti ó kjuíji chꞌan ti itjen chꞌin Pedro,
la chꞌin Pedro ndáchro:
―Ìnchéni,
¿nkekuènté jaha chrókjui̱nchekꞌontia to̱téni?
Ndá kjuáte̱he chꞌin Jesús,
ndáchro:
―Jaha la na̱xa̱ tiénxinhña ti nkehe tjétꞌa̱.
Chrꞌéxi̱n ndá tsiénxian nkekuènté tjétꞌa̱ tíhi.
Ndá ndáchro chꞌin Pedro:
―Náhí.
Jaha la si̱nchekꞌóntihya ti to̱téni.
Ndá ndáchro chꞌin Jesús:
―Ti si̱ntakꞌóntihya ti to̱tá,
la xrokjuahya tsochrehé ti janhan.
Ndá chꞌin Simón Pedro,
ndáchro:
―Ìnchéni.
Ti xi̱kaha la jehya ti to̱téni ó chrókjui̱nchekꞌontia.
Kja̱xin itjani la ko ikjani chrókjui̱nchekꞌontia.
Ndá ndáchro chꞌin Jesús:
―Ti sin ó tsíkjixin tsíkꞌónti la ticháxi̱nhña kuenté sin tsꞌónti sin ínaá.
Náhí.
Jehó ti to̱té sin mé ticháxi̱n tsꞌónti kixin kuenté sin la ó tjóá sin.
A̱ndá jaha la ó tjóá,
kjánchó kaínhñara.
Mé xi̱kaha ndáchro chꞌin Jesús kixin kaínhña sin tsíkótjóá sin kixin ó nohe chꞌan nkexro sinchekji ti jehe chꞌan.
*Ndá ti ó kjuixin kjuínchekꞌónti chꞌan to̱té sin,
ndá kꞌuinkáya chꞌan ti ika tꞌinkáyate chꞌan ínaá,
ndá kjuákꞌetja̱xi̱n chꞌan ti itjen mesa la ndáchro chꞌan:
―¿Á kíenxinra ti nkehe kjui̱tꞌa ní?
Jahara la ndáchrora kixin janhan ti Maestro kuèntára la ko Ìnchára,
la chaxín ndoá ndáchrora kixin janhan tíha.
Mé xi̱kaha janhan ti Maestro kuèntára la ko Ìnchára kjui̱ntakꞌontia to̱tára la kja̱xin jahara xi̱kaha chrókjui̱nchekꞌontira to̱té ti kichuara.
Janhan mé kjuáko̱xián kixin xi̱kaha chrókjui̱chꞌera éxi kjui̱tꞌa janhan.
*Ijnko nkehe chaxín tso̱tjo̱nkara kixin ti sin chꞌexón ixra̱ mé tꞌe̱tua̱nhña sin éxi tꞌe̱to̱axín ti làmoé sin,
la ko ti sin kꞌuáyéhe̱ ijnko ixra̱ la tꞌe̱tua̱nhña sin éxi tꞌe̱to̱axín ti nkexro kjuajon ti ixra̱.
Ti chrókiénxinra nkehe tíhi la ko chrókjui̱nchexiteyára la a̱ntsí chrókócháhara.